«Գարդման տուր» ընկերությունը հիմնականում զբաղվում է հենց ներգնա տուրիզմով`մասնագիտանալով արկածային տուրիզմի ոլորտում: Բազմազան, հետաքրքիր ու էքստրեմալ ժամանցի համար մշակել է հագեցած ու բովանդակալից տուրփաթեթներ՝ առաջարկելով արկածային տուրիզմի լայն ընտրանի՝ արտաճանապարհային, այսինքն՝ ամենագնացներով տուրեր դեպի լեռնային շրջաններ, արշավներ և էքսկուրսիաներ Հայաստանի ողջ տարածքում, այդ թվում և Արցախում, լեռնային հեծանվարշավ (բայքինգ տուր), ճամբարներ բնության գրկում, պատմամշակութային տուրեր, որոնց ընթացքում կարելի է պարզապես հիանալ բնությամբ, պատմական ու տեսարժան վայրերով: Կազմակերպում է նաև տուրեր՝ ըստ պատվերի: Իսրայելից, Ռուսաստանի Դաշնությունից, եվրոպական երկրներից, ԱՄՆից Գարդման տուրի միջոցով Հայաստան ժամանած տուրիստները ջիպային ճամփորդությունների և քայլարշավների շնորհիվ կարողանում են լինել գլխավոր ճանապարհներից հեռու, անմատչելի տեղերում գտնվող տեսարժան վայրերում, օրինակ՝ լինել Գեղամա լեռնաշղթայում կամ Ուխտասարում և ծանոթանալ հազարամյակների պատմություն ունեցող հայկական ժայռապատկերներին: Իսկ սնունդը՝ տեղի ռեստորաններում, պանդոկներում, տեղաբնակների տանը և բնության մեջ… Անմիջական շփումները գյուղացիների ու նրանց առօրյայի հետ, հյուրանոցային, հյուրատնային, վրանային գիշերակացերը, զբոսավարի և ուղեկցողի ծառայությունները, «Գարդման տուրի» ուղևորությունները դարձնում են իրոք անմոռանալի: «Երբ սիրած զբաղմունքդ է դառնում բիզնես, ավելի մեծ են լինում պատասխանատվությունը և նվիրումը գործին: Սկզբում մենք էինք ջիպերով ճանապարհորդում Հայաստանով, բացահայտում մեր երկիրը նորովի, լինում նոր վայրերում, ծանոթանում նոր մարդկանց հետ: Հետո կամացկամաց սկսեցինք ընդգրկել մեր տեղացի և օտարերկրացի ընկերներին ու ծանոթներին, և կազմավորվեց ընկերությունը», պատմում է Հայկ Մաղաքյանը: Նա անչափ կարևորում է, որ ոչ միայն օտարերկրացին, այլ առաջին հերթին հենց Հայաստանում ապրող հայը լավ ճանաչի Հայաստանը. «Մարդն իր երկիրը սիրում է այն ժամանակ, երբ ճանաչում է, դա մեր կարգախոսներից է: Համոզված եմ` այդ դեպքում արտասահման մեկնողների հոսքն էլ քիչ կլիներ, և հայրենիքի համար պայքարողների և անարդարությունների հետ չհամակերպվողների թիվն էլ՝ շատ ավելի մեծ: Մենք պետք է շարունակենք մնալ մեր ավանդական բնութագրի սահմաններում: Չձգտենք դառնալ ուրիշ, ուրիշներ ուրիշ երկրներում շատ կան: Մենք հայ ենք ու դրանով առանձնահատուկ, ու հենց մեր հայկական էությունն է գրավում օտարերկրացուն», վստահ է Հայկ Մաղաքյանը, ով բազմիցս օտարերկրացի տուրիստներից հայերի հյուրասեր բնույթի մասին ակնածանքի խանդավառ խոսքեր է լսել: Այստեղ օտարն իրեն ապահով ու անվտանգ է զգում, ինչպես յուրային, վստահ, որ իրեն ոչ մի վատ բան չի պատահի, եթե պատահի էլ՝ անպայման օգնող ձեռքեր կգտնվեն: Միակ բանը, որից նա պետք է զգուշանա, շատակերությունն է. հյուրին հայկական խոհանոցի բոլոր բարիքները հրամցնելու ցանկությունը Հայաստանում սահման չունի, իսկ հրաժարվել այդ համառ հյուրասիրությունից պարզապես անհնար է: Հենց մարդկանց շնորհիվ է Հայաստանով ճանապարհորդությունը թողնում տաք հիշողություններ: